LEHDISTÖTIEDOTE

 26.5.2015

**Our House 8.8.–15.8.2015 valtaa elementtitalon lähiöiden tulevaisuudelle**

Tikkurila on mukana lähiöfestivaalilla pääyhteistyökumppanina

Ensimmäinen lähiöfestivaali alkaa lauantaina 8.8. Mikkolan lähiössä osoitteessa Marsinkuja 1, Vantaa. Viikon ajan 70-luvun elementtitalossa ideoidaan ja rakennetaan työkaluja lähiöiden uudistamiseksi.

Tikkurila on yksi ensimmäistä kertaa järjestettävän lähiöfestivaalin pääyhteistyökumppaneista. Festivaalitalossa olevaan asuntoon tulee Tikkurilan suunnittelijatiimin toteuttama nimikkotila, joka näyttää, mikä voima värillä on tavallisessa elementtitalossa. Aiemmin Tikkurila on tukenut lähiöiden elävöittämistä katutaideprojekteilla, nyt väri tuodaan siis lähiökotiin. 70-luvun kolmion ”laatikkomaiset” huoneet muuttuvat maalilla uusiksi – ja samalla osoittavat ettei uuteen kotiin päästäkseen aina tarvitse muuttaa, riittää kun muuttaa olemassa olevaa kotiaan. Tilan lisäksi Tikkurila on mukana festivaalilla erilaisissa tapahtumissa. Värin voima näkyy festivaalipaikalla hyvin konkreettisesti ja monipuolisesti.

**Unelmien koteja on kaikkialla**

*"Unelmien koti syntyy asukkaalle tärkeistä ja läheisistä asioista, itse valituista väreistä ja rakkaista esineistä. Maalien ja värien avulla mistä tahansa asunnosta saa muokattua unelmakodin. Tikkurilan signature-asunnossa tutkimme miten erilaisia tunnelmia ja tiloja saadaan esiin näennäisesti persoonattomasta vuokra-asunnosta. Muutokset toteutetaan asunnon pintoja ja esineitä kierrätyshengessä käsitellen",* kertoo markkinointiviestinnän suunnittelupäällikkö Hanna Korpela Tikkurilasta.

*"Myös ikääntyvien lähiöiden kunnossapito ja pintojen perusparannukset ovat todella mielenkiintoinen aihe. Korjausten on oltava sekä teknisesti toimivia että asukasviihtyisyyttä ja toimivuutta parantavia. Julkisivujen, rappukäytävien ja muiden kohteiden pinnoittamiseen löytyy hyvinkin innovatiivisia ratkaisuja".*

**Our House on monipuolinen lähiöfestivaali**

”*Tikkurila oli ensimmäinen yritys, joka päätti lähteä mukaan tekemään kanssamme lähiöfestivaalia. On ollut etuoikeus saada rakentaa aivan uudenlaista asumisen festivaalia Tikkurilan tapaisen edelläkävijäyrityksen kanssa*”, festivaalin vastaava tuottaja Katja Lindroos sanoo.

Festivaalin tuottava Momoliving on valmistellut tapahtumaa syksystä 2014 lähtien. Festivaali-paikka Marsinkuja 1 on vuonna 1974 valmistunut VAV-Asunnot Oy:n omistama vuokratalo-kortteli, jonka purkamisesta päätettiin joitain vuosia sitten. Talon tyhjenemisen ja purun välistä löytyi pieni aikaikkuna, joka mahdollistaa festivaalin tapahtumisen oikeassa elementtitalossa lähiön keskellä.

Tyhjentyneisiin asuntoihin toteutetaan visioita siitä, mitä lähiössä asuminen voisi tulevaisuudessa olla. Yhteistyökumppaneista **LähiTapiola**, **Tikkurila**, **Tekes**, **Kekkilä** ja **Sokos Hotels** ovat esillä omissa nimikkotiloissaan. **Puustelli**, **Vallila Interior** ja **Forbo Flooring Systems** esittelevät myös omia ratkaisujaan.

Viikon aikana järjestetään useita tapahtumia, joita järjestämässä ovat mm. **Kansainvälisen designsäätiön Toimiva kaupunki** -hanke, **Helsingin kaupungin Nuorisoasiainkeskus**, **Vantaan kaupunki** ja **Asuinalueiden kehittämisohjelma**. Työpajat, seminaarit ja muut tilaisuudet tuovat eri toimijoita yhteen rakentamaan uusia työkaluja lähiöiden uudistamiseen. Ne levitetään muun muassa videoiden muodossa yhteiseen käyttöön sekä festivaalin omalla että mediakumppani **A-lehtien** verkkosivustolla.

**MTV3:n Huomenta Suomi** -ohjelma tekee suoraa lähetystä Lähiöfestivaalista perjantaiaamuna 14. elokuuta. Samana päivänä MTV järjestää Mikkolassa lähiöaiheisen yhteiskunnallisen keskustelun SuomiAreena Goes Lähiöfestivaali, joka lähetetään suorana MTV.fi:ssä. Festivaalille on avautunut sivusto **ourhouse.fi** (myös lähiöfestivaali.fi), joka täydentyy festivaalin kynnyksellä. Festivaalia voi seurata **Twitterissä: @ourhouseFI** (#lähiöfestivaali, #ourhouseFI) ja **Facebookissa:** **Facebook.com/Momoliving**

::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::

*Lähiöfestivaali Our House on* ***MOMOLIVING****-tuotantoa.*

*Momokoti/Momoliving on 50-, 60- ja 70-luvun kodeille ja lähiöille omistautunut projekti, joka tuottaa mediasisältöjä, kirjoja (mm. MOMO – Koti elementissään, 2013 Siltala) ja tapahtumia sekä tekee tutkimuksia asumisesta. Taustalla olevan Egnahem Media Oy:n tuotantoja on tv-sarja Tehtävä lähiössä (esitetty Yle TV1- ja Teema-kanavilla 2010–11 ja 2014).*

Lisätietoja ja kuvapyynnöt:

info@ourhouse.fi

Hanna Korpela

suunnittelupäällikkö, markkinointiviestintä

Tikkurila Oyj

hanna.korpela@tikkurila.com, 0400 612 559